

ΕΛΛΗΝΙΚΗ ΔΗΜΟΚΡΑΤΙΑ

ΥΠΟΥΡΓΕΙΟ ΠΟΛΙΤΙΣΜΟΥ

ΓΡΑΦΕΙΟ ΤΥΠΟΥ

------

 Αθήνα, 12 Δεκεμβρίου 2024

**Το ΥΠΠΟ στο Συμβούλιο Υπουργών Πολιτισμού ΝΑ Ευρώπης**

Στο πλαίσιο της Προεδρίας του Μαυροβουνίου, πραγματοποιήθηκε συνάντηση του Συμβουλίου Υπουργών ΝΑ Ευρώπης στο Hercegnovi του Μαυροβουνίου αναφορικά με τις διμερείς σχέσεις, δράσεις και συνεργασίες των εμπλεκόμενων χωρών. Το Υπουργείο Πολιτισμού εκπροσώπησε ο Υφυπουργός Πολιτισμού αρμόδιος για θέματα σύγχρονου πολιτισμού Ιάσονας Φωτήλας.

Η σύνοδος εστίασε στην ενίσχυση της περιφερειακής πολιτιστικής συνεργασίας και τη διατήρηση της πολιτιστικής κληρονομιάς των κρατών-μελών. Βασικές προτεραιότητες είναι η ενίσχυση των συνεργασιών μεταξύ των κρατών μελών του C.oM.oC.oSEE με την Ε.Ε., το συμβούλιο της Ευρώπης και την UNESCO. Επιπλέον προωθούνται προγράμματα ανάπτυξης βασισμένα στις νέες τεχνολογίες, πολιτικές για την αντιμετώπιση της παράνομης διακίνησης πολιτιστικών αγαθών και στην οργάνωση εκπαιδευτικών προγραμμάτων.

Κατά τη διάρκεια της συνόδου συζητήθηκε εκτενώς και έγινε επεξεργασία του κειμένου της Συμφωνίας και του Καταστατικού που αφορά στη δημιουργία και τη λειτουργία του Κοινού Ταμείου Πολιτιστικής Συνεργασίας του Συμβουλίου των Υπουργών Πολιτισμού ΝΑ Ευρώπης.

Στο περιθώριο της συνόδου ο Υφυπουργός Πολιτισμού Ιάσονας Φωτήλας είχε την ευκαιρία να πραγματοποιήσει διμερείς επαφές με ομόλογούς του, εστιάζοντας στον τομέα του σύγχρονου πολιτισμού και διευρύνοντας περιθώρια στρατηγικών συνεργασιών.